Què és la Petita Ilíada?
La Petita Ilíada (en grec antic Ἰλιὰς μικρά, en llatí Ilias parva) és un poema perdut del Cicle èpic atribuït a Lesques. L'obra, escrita en quatre llibres, era la continuació de l'Etiòpida i anava seguida per la Iliupersis.
Segons diu Climent d'Alexandria, un filòsof i historiador anomenat Fènies va indicar que Lesques va competir amb Arctinos de Milet, cosa que situaria la composició de la Petita Ilíada cap a l'any 700 aC.
L'argument d'aquest llibre perdut es coneix per alguns fragments que en queden i sobretot pel resum que en va fer Procle.
La Petita Ilíada explicava la discussió per les armes d'Aquil·les entre Odisseu i Àiax el Gran després de la mort de l'heroi, que els caps aqueus van concedir a Odisseu. La bogeria que Atena va provocar a Àiax i el seu suïcidi. La captura d'Helen pels aqueus i la profecia que va fer sobre la manera d'ocupar Troia. La mort de Paris, a mans de Filoctetes. L'arribada a Troia de Neoptòlem, el fill d'Aquil·les. L'entrada d'Odisseu i Diomedes a Troia per robar el Pal·ladi, i l'entrada del Cavall de fusta a la ciutat, construït per indicació d'Odisseu.
Un poema perdut del Cicle èpic atribuït a Lesques.